லோக் சௌக்கிட்

லோக் சௌக்கிட் (ஆங்கிலம்; மலாய்: Loke Chow Kit; சீனம்: 陆秋杰) (1862– 28 ஆகத்து 1918) என்பவர் கோலாலம்பூரில் முதல் பல்பொருள் அங்காடி நிறுவனத்தை நிறுவிய மலாயா தொழில் அதிபரும், கொடையாளரும் ஆவார். இவர் மலாயாவின் ஈயச் சுரங்கத் தொழிலிலும் ஒரு முக்கிய பங்கேற்பாளராகவும் திகழ்ந்தார். 

ஓர் அலுவலக எழுத்தர் பதவியில் இருந்து உயர்ந்த லோக் சௌக்கிட், இருபதாம் நூற்றாண்டின் முற்பகுதியில், பிரித்தானிய மலாயாவின் மிகப் பெரிய பணக்காரர்களில் ஒருவராகத் தடம் பதித்து உள்ளார். இவரின் பெயரால் கோலாலம்பூர் மாநகர மையத்தில், சௌக்கிட் எனும் பெயரில் ஒரு மாவட்டத்திற்குப் பெயர் சூட்டப்பட்டு உள்ளது. மேலும்,  சௌக்கிட் மோனோரெயில் நிலையத்திற்கும் இவரின் பெயர் சூட்டப்பட்டுள்ளது.

 வாழ்க்கை 
கண்டோனீய வம்சாவளியைச் சேர்ந்த லோக் சௌக்கிட், பினாங்கில் லோக் கும் சூன் என்பவருக்கு மகனாகப் பிறந்தார். அவர் பினாங்கு பிரி பள்ளியில் (Penang Free School) கல்வி பயின்றார். கல்வியை முடித்த பிறகு, சிங்கப்பூரைத் தளமாகக் கொண்ட ஒரு ஜெர்மனிய வணிக நிறுவனமான பினாங்கு மெசர்ஸ். காட்ஸ் பிரதர்ஸ் நிறுவனத்தில் சேர்ந்தார். 

பின்னர் அவர் மற்றொரு வணிக நிறுவனமான பினாங்கு மெசர்ஸ். அட்டன்பாக் & கோ., (Messrs. Huttenbach & Co.,) நிறுவனத்தில் சேர்ந்தார். அந்த் நிறுவனம் தன் செயல்பாடுகளை விரிவுபடுத்தியபோது கோலாலம்பூர் கிளைக்கு உதவி மேலாளராக லோக் சௌக்கிட் மாற்றப்பட்டார்.

 வணிக வாழ்க்கை 
அவரின் அடுத்த பதவி தொழிலதிபர் லோக் இயூ என்பவருடன் கூட்டுப்பணி ஆகும். அந்த நேரத்தில் லோக் இயூ சிலாங்கூரில் தொடருந்து பாதைகளுக்கான அரசாங்க ஒப்பந்தத்தில் இருந்தார். லோக் இயூ, லோக் சௌக்கிட்டை போக்குவரத்து மேலாளராக நியமித்தார். அந்தப் பதவியை லோக் சௌக்கிட் பல ஆண்டுகள் வகித்தார்.

மலாயா கூட்டமைப்பு மாநிலங்கள் முழுவதும் பல வணிகங்களில் லோக் இயூவுடன் லோக் சௌக்கிட் ஒரு தோழரானார். லோக் சௌக்கிட், மலாயா ஈயச் சுரங்கத் தொழிலிலும் ஒரு முக்கியப் பங்களிப்பாளராக இருந்தார். கூடுதலாக, அவர் மலாயா மக்கள் சமூகத்தின் தீவிர ஆதரவாளராக இருந்தார். அவர் பல பொது நிறுவனங்களின் வாரியங்களில் பணியாற்றினார் மற்றும் பல்வேறு தொண்டு நிறுவனங்களுக்கும் பெரும் அளவில் நன்கொடைகள் வழங்கி உள்ளார்.

மலாயாவின் முதல் பல்பொருள் அங்காடி

1905-ஆம் ஆண்டில், கோலாலம்பூரில் லோக் சௌக்கிட் அண்ட் கோ (Loke Chow Kit and Co) என்ற பெயரில் முதல் பல்பொருள் அங்காடியை லோக் சௌக்கிட் நிறுவினார். இது உள்ளூர் மக்களால் முழுமையாக நிர்வகிக்கப்பட்ட முதல் உள்ளூர் அங்காடி நிறுவனமாகும்.  

அந்த அங்காடி நிறுவனக் கட்டடம், ஓலாந்து சாலை (Holland Street) (தற்போது மக்காமா பெர்செக்குத்துவான் சாலை); மற்றும் கிளார்க் சாலை (Clarke Street) (தற்போது மக்காமா சாலை) (3°8′52″N 101°41′41″E) ஆகியவற்றின் மூலையில்; சுல்தான் அப்துல் சமாட் கட்டடத்திற்குப் பின்னால் அமைந்துள்ளது.

 வரலாற்றுத் தடங்கள் 
சௌக்கிட் நகர்ப்பகுதியில் உள்ள சௌக்கிட் சாலைக்கு லோக் சௌக்கிட்டின் பெயர் வைக்கப்பட்டு உள்ளது. சௌக்கிட் நகர்ப்பகுதி அமைந்துள்ள சௌக்கிட் மாவட்டத்திற்கும் அவரின் பெயர் வைக்கப்பட்டு உள்ளது. 

மேலும்,  கோலாலம்பூர் மோனோரெயில் வழித்தடத்தில் அமைந்துள்ள  சௌக்கிட் மோனோரெயில் நிலையத்திற்கும் அவரின் பெயர் சூட்டப்பட்டுள்ளது.

 மேற்கோள்கள் 

மேலும் காண்க
 லோக் இயூ
 யாப் ஆ லோய்
 காப்பித்தான் சீனா
 மலேசிய சீனர்

பகுப்பு:1862 பிறப்புகள்
பகுப்பு:1918 இறப்புகள்
பகுப்பு:மலேசியச் சீனர்
பகுப்பு:மலேசியத் தொழிலதிபர்கள்
பகுப்பு:மலேசிய மக்கள்
பகுப்பு:பினாங்கு மக்கள்